**ЧРЕЗ ПРЕДСЕДАТЕЛЯ НА**

**НАРОДНОТО СЪБРАНИЕ**

**ДО МИНИСТЪРА НА ЗДРАВЕОПАЗВАНЕТО**

**Г-Н ПЕТЪР МОСКОВ**

**ПИТАНЕ**

**от проф. Вили Лилков**

**народен представител от ПГ на Реформаторски блок в 43-то НС**

**На основание чл. 90, ал. 1 от Конституцията на Република България и чл. 94 от Правилника за организацията и дейността на Народното събрание, внасям питане**

ОТНОСНО: „**Правилата за оказване на първа долекарска помощ при увреждане на здравето при работа” от 1995 г.,**

**Уважаеми г-н Министър**,

Съгласно Закона за здравословни и безопасни условия на труд работодателите са длъжни да осигуряват здравословни и безопасни условия на труд на работещите, както и информация и обучение за оказване на първа помощ при инциденти на работното място, а министърът на труда и социалната политика определя условията, реда и изискванията за извършване на обучение с Наредба №РД-07-2 от 16.12.2009 г.

Мерките за осигуряване на първа помощ и обучението на работещите се определят с наредба на министъра на вътрешните работи и министъра на здравеопазването. От 1.1.1995 г. действат „Правила за оказване на първа долекарска помощ при увреждане на здравето при работа”, които дават указания за разпознаване на опасни наранявания и състояния и мерки за оказване на първа помощ на работното място, и описват съдържанието на аптечките за работно място.

„Правилата за оказване на първа долекарска помощ при увреждане на здравето при работа” от 1995 г. са много остарели, в сравнение със „Закона за здравословни и безопасни условия на труд“, приет през 2014 г. и „Наредбата за условията и провеждането на периодично обучение и инструктаж на работниците и служителите“ от 2009 г. Съвременната първа помощ (включително първа помощ на работното място) е базирана на научни доказателства, проучвания и статистика, което води до необходимост от периодична актуализация на приетите мерки за оказване на първа помощ, съответно и на документите, с които това се регламентира. В Европа и света съществуват няколко утвърдени организации (Европейски съвет по ресусцитация ERC, Европейски референтен център по първа помощ, Международен комитет по ресусцитация ILCOR, Американски червен кръст и др.), които анализират медицински проучвания и регулярно публикуват насоки за оказване на първа помощ. Тези насоки са световно признати и се следват за написване на документи, наръчници и ръководства по първа помощ. По тези причини действащите от 1995г. „Правила за оказване на първа долекарска помощ при увреждане на здравето при работа” **не отговарят на съвременните насоки за оказване на първа помощ**.

Освен това, описът на лекарствените, превързочните средства и други материали за окомплектоване на аптечки или аптечни чанти съдържа множество медикаменти, част от които вече не се произвеждат или употребяват. Съгласно съвременните насоки, в аптечките за първа помощ на работното място не бива да се съдържат медикаменти, тъй като употребата им без лекарско предписание крие риск за живота и здравето на работещите. Изискването за заключващ механизъм на аптечката противоречи на концепцията и смисъла на оказването на първа помощ на работното място, съгласно които тя трябва да е на достъпно място и всеки работещ, в случай на инцидент да може да си служи с материалите в нея.

Във връзка с изложеното по-горе моля да ми бъде отговорено на следния въпрос:

* **Какви действия ще предприемете за обновяване на действащите Правила за оказване на първа долекарска помощ при увреждане на здравето при работа, включително раздела за оборудване на аптечките за работно място?**

Отговорът на питането желая да получа в писмена форма.

**Народен представител:**

**Проф. Вили Лилков**